Nos Girarz, humbles priours de Cisteaux, et Bonoz, clers, notaires et tabellions de la court noble prince mon seignour lou duc de Borgoigne, jurez, facons savoir a touz cels qui verront et orront ces presentes lettres que, en nostre presence estaubli por ce speciaument, freres Alberz, enfermiers des povres de Cisteaux, et freres Guillaumes, garderres des chartres de Cisteaux, moigne dou dit leu et prevoire, et Haymonins Donzeaus de Lambre, freres de feu mon soignour Valon, chevalier, ont cogneu li dit moigne et affirme en vertu de lour ordre et de parole de prevoire, dou commandement de nos priour desus dit qui aviens lou pooir de notre abbe en ce et en mont de autres choses. Cum li diz abbes ne soit presens, et li diz Haymonins, por son serremant done par devant nos sus Sains Euvangiles, que il furent present et por ceu speciaument apele, et oirent de la boche feu mon soignour Valon de Lambre, chevalier, et ordener et faire son testament en tel maniere et sa desreeinne volunte, si cum il est contenu ci apres mot a mot et en tel forme : « In nomine Domini, Amen. En lan de grace mil dou cenz sexante et quatorze, ou mois de may. Ge, Vales de Lambres, chevaliers, en bone memoire, ordenois et estaublis mon testament et ma desreeinne volunte en tel maniere. Primieremant, ge dons et laissois a liglise de Ysuerre toute la partie dou disme qui me doit eschaoir de la dame de Maigne, qui fuit feme Guillemin de Lambre, mon frere, et la partie dou deime que ge tien pour cels de Fange, et un journel de terre que ge tien et qui siet selonc la planche de Aysere. Et toutes ces choses ge dons a cele yglise fors que tant que je vueil que li curez de ladite yglise de Yseurre, qui tanra ces choses, paroit touz les anz a la maison dou Saint Esperit de Dijon un sextier de ble, et faire mon anniversaire touz les anz de six prevoires. Apres ge dons a leglise de Corberon dous jornaus de terre, li uns siet desoz la vile, li autres entre Lorme et Corberon. Apres ge dons et laissois a leglise et au covant de Cisteaux en laquele je eslis ma sepulture, tout ce que ge ay ou deime de Arconcey en tel maniere que lon fera mon anniversaire touz les anz en la dite eglise. Apres ge laissois a lenfermerie des povres de Cisteaux trois pintes et un pintat doile que il prendront toz les anz a Prumeaus, assises sus trois jornaus de terre entre Prisse et Prumeaus derriers chies Andrier Lou Donzeal, et sus une piece de vigne qui siet selonc la vigne dame Agneal, et sus une piece de pre en la praerie de Quince, et sus lou mes et la maison qui est selonc cele vigne. Apres ge dons a la maison dou Sainct Esperit de Beaune, devers lou Temple, vint solz, et a lautre de la rue Dygenoise vint solz, et es freres menours de Beaune quarante solz por lovre de lour maison, et a lovre de Sainct Anthoine de Poilley vint solz. Apres es prevoires de la Maison Deu de Prumeaus vint solz, et a la Maison Deu de Nuiz vint solz, a la Maison Deu de Braschon vint solz, es freres menours de Dyjon quarante solz, et es povres de la Maison Deu selonc Notre Dame de Dijon vint solz, et es povres de la Maison Deu de Vergy vint solz, et es dames de Moloyse quarante solz pour un generaul, et es dames de Thart quarante solz. Apres ge laissois a Guienot, mon garcon, lou mes de mon vergier et quatre jornaus de terre, des quex li dui siesent a la plainche de La Forge [sus la riviere, et li autres en la fin dou deler, et li autres en la fin de Ysuorre vers la crois. Apres ge laissois a Guillemin, mon garcon, quatre jornaus de terre a la plainche de La Forge.] Apres ge laissois a mon seignour Odon Lou Borelant, chevalier, cent solz quant il reembla la guegiere que ge tien de lui. Apres cum ge haie receu de la terre dame Aaliz, ma feme, dous cenz livres de tournois, ge les li affetois sus tout ce que ay au Maigney et sus ce que ge ay a Augencourt et sus ce que ge hai en la terre de Gros Bos et de Mayseres et ou parrochaige de Coriangoul. Et totes ces choses ge vuel que ele tiegne jusque tant que mi hoir li aient fait son gre des dites dous cent livres de tornois. Apres ge laissois quarante livres pour paier mes clains. Et de cestui mon testament desus nomme ge estaubli mes exequtours mon seignour Jahan, soignour de Frollois, mon soignour Johan de Gros Bos, priour de Flavigny, mon soignour Guillaume, soignour de Fontortes, et Hemonin mon frere. Et vuel que il tiegnent en lor mains quant que jai a Corberon et les en renis dou tot des orendroit jusque tant que mi hoir haient fait lor gre de toutes les choses desus devisees. Ou tesmoignege des quex choses ge hai supplie et requis a mettre a ces presentes lettres lou seaul de la cort mon soignour lou duc de Borgoigne ». Et nos Girarz, priours, et Bonoz, notaires devant dit, a la requeste des devant diz moignes Albert et Guillaume et Haymonin Donzeaul desus dit, qui de la part lou dit feu Valon, chevalier, nos requirirent. Sus ce avons mis, nos freres Girarz, priours, nostre seaul, et ge, Bonoz, hai fait a mettre lou seaul de ladicte cort a ces presentes lettres en tesmoignage de verite. Ce fu fait en lan et ou mois devant diz.